Ineos se Grenadier ál meer 'n werklikheid | Maroela Media
Ineos se Grenadier ál meer 'n werklikheid
Om deesdae 'n nuwe maatskappy op die been te bring is geen grap nie.
Ek dink dis des te meer die geval om 'n spiksplinternuwe motorhandelsmerk op die been te bring. Ineos stem nie met my saam nie en is op die hond se stert met sy nuwe voertuig – die Grenadier.
As mens die ontwerp die eerste keer sien, dink mens ou Defender – maar dit is glad nie die geval nie. Ineos gaan BMW-enjins gebruik, ZF-ratkaste en net die beste onderdele van markleiers op die wêreldverhoog.
Ná Ineos vir ons die eerste keer die Grenadier gewys het, was ek maar bekommerd dat 'n geskatte prys van R2 miljoen al die blink planne in die wiele sou ry nog voordat die Grenadier die lig kon sien. Ineos het nou die voorlopige prys van die Grenadier bekendgemaak – 'n beginprys van R1 395 000. Dit is werklik mededingend in die segment.
Die eerste model sal die stasiewa-sportnutsvoertuig wees. Daar is 'n groot aanvraag na 'n dubbelkajuitweergawe waaraan Ineos glo reeds werk. Daar sal in November voorproduksiemodelle in Suid-Afrika beskikbaar wees wat dan glo aan die media gewys sal word.
Daar sal aanvanklik drie handelaars in Suid-Afrika wees. BMW se SMH Groep is gekies as die handelaar vir Johannesburg en Pretoria, terwyl BMW se SMG in Kaapstad en Durban sal voorsien.
Tim Abbott, voormalige uitvoerende hoof van BMW Suid-Afrika, is nou die streekleier vir Ineos Automotive in Suid-Afrika en die sub-Saharastreek.